L'Ajuntament de Sagunt encendrà la il·luminació de Nadal el dimarts 10 de desembre
05 de desembre 2024

![](/media/hjveer5e/c_encendidolucesnavidad.jpg?width=850&height=850)

Un any més, l'Ajuntament de Sagunt celebrarà el tradicional encés de llums de Nadal a la ciutat. Enguany, la cita serà dimarts que ve, dia 10 de desembre, a les 18.00 hores en la Tinència d'Alcaldia del Port de Sagunt.

L'acte servirà per a donar inici a les activitats nadalenques organitzades per la regidoria de Comerç i Mercats de l'Ajuntament de Sagunt i suposarà l'encesa de la il·luminació ornamental situada en nombrosos punts dels nuclis de Sagunt, el Port de Sagunt i Almardà.

L'acte d'encesa comptarà, a més, amb la participació de la Unión Musical Porteña, la coral d'esta societat musical, i amb un cor de xiquets i xiquetes del col·legi Sant Vicent Ferrer de Sagunt, que interpretaran un variat repertori de nadales i música popular.

“Novament, l'Ajuntament de Sagunt ha apostat per il·luminar els carrers i places de la nostra ciutat amb decoracions modernes, innovadores i eco-responsables”, ha explicat la regidora de Comerç i Mercats, Natalia Antonino. Segons ha detallat l’edil, la il·luminació “és tipus LED d'alta eficiència, la qual cosa suposa un estalvi important a nivell de consum energètic”.

Per a això, des de la regidoria s'ha mantingut el pressupost que s’està destinant des de 2020 i que ascendix a 104.926,77 euros (IVA inclòs). La contractació del servici d'instal·lació elèctrica de l'enllumenat nadalenc d'enguany s'ha adjudicat a l'empresa Blachere Iluminaciones España SA.

Enguany, l'enllumenat ornamental, que estarà en funcionament fins al 7 de gener, tindrà “color blanc càlid, daurat i blanc pur com a contrast i inclourà motius lluminosos de disseny particular i alt valor estètic”, d'acord amb Antonino.

S'han decorat 56 indrets dels diversos nuclis del municipi, entre els quals es repartixen un total de 251.225 leds en 1.570 m² de llums instal·lades. A banda, esta il·luminació sorgix de materials no contaminants i amb baix consum energètic, de manera que únicament consumirà 23 KW/h, gràcies a la utilització de la tecnologia _BIOPRINT_, patentada per l'empresa adjudicatària, Blachere, produïda amb material biodegradable com la resina de canya de sucre i que reduïx fins a un 80 % les emissions de CO₂.

Així mateix, es mantindran els 10 espais nous que es van decorar l'any passat i també els dos grans arbres de nadal que es van situar en la plaça Cronista Chabret i la plaça del Sol.

Mitjançant esta iniciativa –a la qual se sumaran la resta de les activitats nadalenques organitzades per la regidoria de Comerç i Mercats, que seran presentades en roda de premsa el mateix dia 10 de desembre– es pretén “contribuir a l'impuls comercial i turístic de la ciutat en unes dates que són clau per a les empreses locals”, explica la regidora.

L'enllumenat s'activarà tots els dies des de les 17.30 hores fins a la 1.00 de la matinada fins al dia 7 de gener, quan ja s'apagarà definitivament fins al nadal següent. Amb esta iniciativa nadalenca, l'Ajuntament de Sagunt, a través de la regidoria de Comerç i Mercats, vol potenciar el comerç del municipi així com també l'hostaleria i la restauració.

En l'acte d'encesa, la Unión Musical Porteña i la seua coral interpretaran _Llega Navidad ya_, de J. Ramón Peinado; la nadala anglesa _Deck the halls_; _Adeste fideles_, de J.F. Wade; i _Noche de Paz_, de Franz X. Gruber. Per la seua banda, el cor infantil del col·legi San Vicente Ferrer de Sagunt inclourà en el seu repertori _Tenía tanto que darnos_, _Noche de Paz_, _Som en Nadal_, _Mi burrito sabanero_, i un ball final al ritme de _Llegó la Navidad_.

*   [](http://www.facebook.com/sharer.php?u=https://aytosagunto.es/va/actualitat/2024-12-05-l-ajuntament-de-sagunt-encendrà-la-il-luminació-de-nadal-el-dimarts-10-de-desembre/ "Facebook")
*   [](http://twitter.com/share?url=https://aytosagunto.es/va/actualitat/2024-12-05-l-ajuntament-de-sagunt-encendrà-la-il-luminació-de-nadal-el-dimarts-10-de-desembre/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2024-12-05-l-ajuntament-de-sagunt-encendrà-la-il-luminació-de-nadal-el-dimarts-10-de-desembre/ "Linked In")
*   [](mailto:?body=https://aytosagunto.es/va/actualitat/2024-12-05-l-ajuntament-de-sagunt-encendrà-la-il-luminació-de-nadal-el-dimarts-10-de-desembre/)